
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E 

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom KAMELEON d.o.o. Solin, Zoranićeva 16, OIB: 63867682286, dana 31. siječnja 2017. godine 


r i j e š i o    j e

Odbacuje se prijedlog Financijske agencije za otvaranje stečajnog postupka nad dužnikom KAMELEON d.o.o. Solin, OIB: 63867682286.



Obrazloženje

Financijska agencija, Regionalni centar Split podnijela je ovom sudu 8. kolovoza 2016. god., preporučeno putem pošte, prijedlog za otvaranje stečajnog postupka nad dužnikom KAMELEON d.o.o. Solin, a sukladno odredbama čl. 110. st. 1. Stečajnog zakona (Narodne novine 71/15, dalje SZ).

U podnesenom prijedlogu u bitnome se navodi da dužnik na dan 05.08 2016. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 14.543.964,65 kn, zatim da prema podacima koji su dostavljeni od Hrvatskog zavoda za mirovinsko osiguranje dužnik ima 40 zaposlenih, kao i da predlagatelj ne raspolaže s drugim podacima o imovini dužnika. 

Odredbom čl. 115. st. 1. SZ-a propisano je da na temelju prijedloga za otvaranje stečajnog postupka sud donosi rješenje o pokretanju prethodnog postupka radi utvrđivanja pretpostavki za otvaranje stečajnog postupka (prethodni postupak), protiv kojeg nije dopuštena posebna žalba, ili taj prijedlog odbacuje rješenjem. 

Podneseni prijedlog nije dopušten, budući da je dužnik prije podnošenja prijedloga za otvaranje stečajnog postupka u ovom predmetu, pokrenuo postupak predstečajne nagodbe kod Financijske Agencije, Regionalni centar Zagreb, a koji postupak predstečajne nagodbe je i dalje u tijeku. 
Naime, pregledom službenih web stranica Financijske agencije sud je utvrdio da je dužnik dana 8. svibnja 2015. god. podnio Financijskoj agenciji, Regionalnom centru Zagreb, prijedlog za otvaranje postupka predstečajne nagodbe, a koji prijedlog je Financijska agencija prihvatila te je rješenjem Fininog nagodbenog vijeća HR01, klasa: UP - I/110/07/15-01/8064, ur.br.: 04-06-15-8064-20 od 27. kolovoza 2015. godine otvoren postupak predstečajne nagodbe nad dužnikom. Nadalje, utvrđeno je da je rješenjem Ministarstva financija, Samostalnog sektora za drugostupanjski upravni postupak od 23.11.2016. god. poništeno rješenje Financijske agencije, Regionalni centar Zagreb od 29.03.2016. god., kojim rješenjem je obustavljen postupak predstečajne nagodbe nad dužnikom te je predmet vraćen prvostupanjskom tijelu na ponovnu odluku. Isto tako, poništeno je i rješenje Financijske agencije, Regionalni centar Zagreb od 30.10.2015. god., kojim su utvrđene tražbine vjerovnika u postupku predstečajne nagodbe te je i u tom dijelu predmet vraćen prvostupanjskom tijelu na ponovnu odluku. S obzirom na navedeno, očito je da postupak predstečajne nagodbe nad dužnikom, koji se vodi kod Financijske agencije – Regionalni centar Zagreb, nije okončan te da je isti postupak i dalje u tijeku.

Odredbama čl. 442. st. 1. SZ-a propisano je da će se postupci predstečajne nagodbe pokrenuti na temelju Zakona o financijskom poslovanju i predstečajnoj nagodbi (Narodne novine broj: 108/12, 144/12, 81/13 i 112/13, dalje ZFPPN) dovršiti prema odredbama tog Zakona.

	Odredbom čl. 39. Zakona o financijskom poslovanju i predstečajnoj nagodbi (Narodne novine br. 108/12, 144/12, 81/13 i 112/13, dalje ZFPPN) propisana su pravila o konkurenciji postupka predstečajne nagodbe i stečajnog postupka. Tako je stavkom 3. tog članka propisano da do okončanja postupka predstečajne nagodbe nije dopušteno pokrenuti stečajni postupak, dok je stavkom 4. tog članka propisano da prijedlog za otvaranje postupka predstečajne nagodbe nije dopušten ako je nad dužnikom pokrenut stečajni postupak. 

	Prema odredbi čl. 11 st. 1. SZ-a stečajni postupak se pokreće prijedlogom ovlaštene osobe, a koji prijedlog se, u skladu s odredbom čl. 8. SZ-a, podnosi trgovačkom sudu na čijem se području nalazi sjedište dužnika. 
Prema odredbi čl. 27. st. 2. ZFPPN-a postupak predstečajne nagodbe pokreće se prijedlogom dužnika, a koji prijedlog se, u skladu s odredbama čl. 26. ZFPPN-a, podnosi regionalnom centru Financijske agencije na čijem se području nalazi sjedište dužnika, odnosno regionalnom centru Financijske agencije u Zagrebu u slučaju kad iznos dužnikovih obveza prelazi iznos od 10.000.000,00 kn.

	Ovaj stečajni postupak je pokrenut prijedlogom Financijske agencije, Regionalni centar Split, koji je ista podnijela ovom sudu (preporučeno putem pošte) dana 08.08.2016. god., dok je postupak predstečajne nagodbe nad dužnikom pokrenut prijedlogom dužnika od 08.05.2015. god. podnesenim Financijskoj agenciji, Regionalni centar Zagreb. Kako je dakle u konkretnom slučaju prijedlog za otvaranje stečajnog postupka podnesen nakon pokretanja postupka predstečajne nagodbe nad dužnikom, a koji postupak predstečajne nagodbe je još uvijek u tijeku, to je stoga prijedlog Financijske agencije u ovom predmetu trebalo odbaciti, budući da isti prijedlog sukladno odredbama čl. 39. st. 3. ZFPPN-a nije dopušten. Pravno stajalište o nedopuštenosti podnošenja prijedloga za otvaranje stečajnog postupka prije okončanja pokrenutog postupka predstečajne nagodbe izraženo je i u odluci Visokog trgovačkog suda RH posl. br. 65.Pž-8142/14-3 od 11.11.2014. god.
	Na kraju valja napomenuti da ukoliko pokrenuti postupak predstečajne nagodbe nad dužnikom ne bude okončan sklapanjem predstečajne nagodbe, odnosno ukoliko isti postupak bude okončan obustavom tog postupka, tada će i sama Financijska agencija, Regionalni centar Zagreb, u slučaju da utvrdi da kod dužnika postoje stečajni razlozi, biti dužna po službenoj dužnosti podnijeti sudu (novi) prijedlog za otvaranje stečajnog postupka nad dužnikom. 

	Slijedom naprijed navedenog, a temeljem odredbi čl. 115. st. 1. SZ-a u vezi s čl. 39. st. 3. ZFPPN-a i čl. 442. st. 1. SZ-a, odlučeno je kao u izreci ovog rješenja. 

 U Splitu, 31. siječnja 2017. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave rješenja. 


DNA:
-  podnositelju prijedloga – FINA, RC Split
-  e-Oglasna ploča suda
-  u spis

